《送柴养吾先生游四明山》
元代·袁士元

春游清兴已阑珊，送子扁舟独上滩。诸老谩期花下醉，好山应待画中看。

晓行嶂雾侵衣润，夜漱溪泉透齿寒。林壑夏凉宜避暑，主人瓜熟许分餐。

作者简介：庆元路鄞县人，字彦章，号菊村学者。幼嗜学，性至孝。以荐授鄞学教谕，调西湖书院山长，改鄮山，迁平江路学教授。后擢翰林国史院检阅官，不就。有《书林外集》。